กสิกรปัดฝุ่นลุยหุ้นโลก
เปลี่ยนไส้RKGBเป็นK-GA หวังซิตี้แบงก์ช่วยปั๊มยอดขาย
11 ส.ค. 2554

เปลี่ยนไส้RKGBเป็นK-GA หวังซิตี้แบงก์ช่วยปั๊มยอดขาย
บลจ.กสิกรไทย หยิบกองเก่าปัดฝุ่นเปลี่ยนไส้ใน ลงทุนหุ้นทั่วโลก จับมือซิตี้แบงก์ช่วยขาย เชื่อกำไรหุ้นโลกโตได้ 18.5% แนะรอหุ้นร่วงทยอยซื้อเก็บ
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บริษัทนำกองทุนเปิดรวงข้าวโกลบัล บาลานซ์ (RKGB) ซึ่งลงทุนในหุ้นสหรัฐและยุโรปที่ได้เพิกถอนออกจากตลาดหลักทรัพย์มาเปลี่ยนนโยบายการลงทุน เป็นกองทุน BGF Global Fund และเปลี่ยนชื่อเป็นกองทุนเปิดเค โกลบอล แอลโลเคชั่น (K-GA) เริ่มซื้อขายตั้งแต่วันที่ 7 ก.ค. 2554
ทั้งนี้ กองทุน BGF Global Fund เป็นกองทุนผสมที่มีนโยบายลงทุนในสินทรัพย์หลากหลายประเภททั่วโลก บริหารจัดการโดย BlackRock 
“กองทุนนี้ยังบริหารโดย BlackRock เหมือนเดิม แต่เปลี่ยนกองทุนหลัก และทำให้มีความคล่องตัวมากขึ้น เพราะปัจจุบันแทบไม่มีการซื้อขายในตลาดหลักทรัพย์ โดยกองทุนมีมูลค่าสินทรัพย์สุทธิ (เอ็นเอวี) เท่ากับ 370 ล้านบาท และคาดว่าการนำกองทุนออกมาปรับเปลี่ยนบวกกับการสนับสนุนด้านการขายจากธนาคารซิตี้แบงก์ น่าจะทำให้กองทุนนี้เติบโตได้ เพราะที่ผ่านมาซิตี้แบงก์ช่วยขายกองทุนที่เข้าใจยากได้ดี” นายพัชร กล่าว
นายวีเจย์ ศิวะรามัน ผู้อำนวยการฝ่ายบุคคลธนกิจ ธนาคารซิตี้แบงก์ กล่าวว่า ซิตี้แบงก์ยังคงมีมุมมองบวกต่อตลาดหุ้น แม้ว่าตลาดหุ้นโลกจะเคลื่อนไหวอย่างไร้ทิศทาง เนื่องจากความกังวลต่อภาวะเศรษฐกิจของสหรัฐอเมริกาและวิกฤตหนี้ในยุโรป แต่ราคาหุ้นในปัจจุบันถือว่าอยู่ในระดับที่เหมาะสม ขณะที่อัตราดอกเบี้ยทั่วโลกอยู่ในระดับต่ำ และแนวโน้มผลประกอบการยังดีอยู่ โดยคาดว่าอัตราการเติบโตของกำไรต่อหุ้นในปีนี้จะอยู่ที่ 18.5%
“กลยุทธ์ตอนนี้ คือ ซื้อเมื่อปรับฐานลง อย่าไล่ซื้อเมื่อราคาปรับขึ้น เพราะช่วงนี้หุ้นจะขึ้นแบบค่อยเป็นค่อยไป นอกจากนี้ ฝ่ายวิจัยของซิตี้แบงก์ยังมองว่า เป้าหมายดัชนีหุ้นไทยปีนี้อยู่ที่ 1,150 จุด สัดส่วนราคาต่อกำไร (พีอี) เท่ากับ 13.5 เท่าเพราะฉะนั้นช่วงที่ตลาดหุ้นลงเป็นโอกาสซื้อ” นายวีเจย์ กล่าว